Exclusive Books se Afrikaanse topverkopers - Afrikaans.com
WEN maandeliks R500 met Afrikaans.com en Exclusive Books – klik hier en gebruik die kompetisie-kodewoord ''Exclusive''.
Dit is nou al ses maande sedert ons vorige topverkoperlysie van Exclusive Books … en die wêreld lyk veel anders as in Desember. Tog bly boeke 'n konstante – 'n veilige hawe waar 'n mens vriendskap en avontuur kan vind. Sophia Kapp se Kanaän het Deon Meyer se Prooi as die gewildste verkoper in die land vervang. Hoe lyk die lysie verder? Lees en vind uit!
Storm besef gou dit is nie net haar ma se lewe wat in gevaar is nie. Sy is self 'n teiken. Intussen probeer haar ekskollega, Andreas Moerdyk, nou 'n privaat speurder, om 'n skaars rooi diamant van onskatbare waarde op te spoor. Van Londen se donker strate tot Antwerpen se diamantebeurs, van Port Nolloth se verlate kuslyn tot Storm se geliefde Hermanus, ontvou die storie in Irna van Zyl se derde misdaadroman teen die pas van 'n sneltrein.
Huis van Gruwels – Susan Cilliers
Huis van gruwels is die skokverhaal van die sogenaamde "Springs-monster" wat op die wreedste manier denkbaar alles van sy gesin weggeneem het. Dit is egter ook 'n storie van hoop oor hoe 'n dapper jong vrou uiteindelik geluk en genesing vind. Landi is die oudste van vyf kinders wat uit die sogenaamde Springs-gruwelhuis gered is. Sy is nou 21 jaar oud en vertel vir die eerste keer haar verstommende verhaal. In Mei 2014 het die polisie dié huis ontdek waar 'n sadistiese pa sy vrou en vyf kinders vir jare tussen vullis en rotte aangehou, getreiter en gemartel het. In ysingwekkende besonderhede onthou Landi hoe hul pa hulle aangerand, met 'n skokstok geskok, met 'n gaspistool geskiet en met 'n blaasvlam gebrand het, hoe hy martelmetodes nagevors en hulle byna in 'n bad verdrink het. Sy vertel hierdie herinneringe aan Susan Cilliers, 'n ervare joernalis, wat dit met deernis weergee en dit vernuftig met die feite van die polisie-ondersoek en die hofsaak verweef.
Vywervrou: Mirre – Chanette Paul
Hoe kan Mirre haar man – 'n befaamde huweliksberader – se loopbaan vernietig terwyl sy weet hy is die produk van 'n disfunksionele gesin? As sy 'n klag van huishoudelike geweld lê, sal André haar nooit vergewe nie. Boek twee van die Vywervrou Trilogie.
Die Belydenis – Jodi Picoult – in Afrikaans vertaal deur Daniel Hugo
Kalmte in die malle gejaag – Johannes Bertus de Villiers
Jy wil asemskep en die mooi dinge raaksien. Maar soms raak die lewe dol en jy erg gestres. Bewustelikheid (mindfulness) en meditasie kan mens help om met nuwe oë na die wêreld te kyk. Johannes de Villiers vertel die stories van gewone mense wat geleer het hoe om beter interpersoonlike verhoudings te hê, 'n positiewe bydrae tot die wêreld te maak, hul woede en stres beter te bestuur en die wonderskone in elke oomblik – ook die moeilikes – raak te sien. Dit kan ook jou storie wees.
Die SAW en Cuito Cuanavale – Leopold Scholtz
Dit gebeur dikwels dat 'n skietoorlog deur 'n tweede oorlog gevolg word. Die oorlog word nie met ammunisie of kartetse gevoer of met tenks en bomwerpers nie, maar met woorde. Die oorlog word as't ware op papier oorgeveg. In 1987/88 het die stowwerige klein Angolese dorpie Cuito Cuanavale die toneel van die laaste gevegte van die Grensoorlog geword.
Vandag is dit die fokuspunt van 'n openbare debat oor wie dan eintlik die Grensoorlog gewen het. Die alliansie van die Angolese MPLA-regering, Kuba en die Namibiese bevrydingsbeweging, Swapo, voer aan dat die Suid-Afrikaanse Weermag (SAW) Cuito Cuanavale as afspringplek wou gebruik om die hoofstad Luanda in te neem, maar dat hulle die SAW gedwing het om uit Angola te onttrek.
Kategorieë Boeke, Lees ditDeur Afrikaans.com 4 Junie 2020 Lewer kommentaar
VorigeVorige postProduk van die maand – Komedie Shop T-hemdeVolgendeVolgende postAfrikaanssprekende steel The Bachelor …en Suid-Afrikaanse gehore se harte!